Монголын эдийн засагт сүүлийн 15 жилд баялгийн хараалын эдийн засгийн суваг ажиглагдсан уу?

Уул уурхайн экспортийг хэт шүтсэнээс бусад салбар нь хөгжихгүйд хүрч, дотооддоо валютын ханш өсч баялгийн хараалд өртсөн цөөнгүй орон бий. Үүний жишээнд Кувейт, Арабын Эмират, Саудын Араб, Замби зэрэг орныг нэрлэж болохоор байна. Монгол улсын хувьд ч эдгээр орнуудын нэгэн адил баялгийн хараал нүүрлэсэн хэмээн үзэхэд хэлсдэхгүй болов уу. Ашигт малтмалын олборлолт нь богино хугацаанд эдийн засгийг хөгжүүлдэг ч урт хугацааны дараа эргээд сөрөг үр дагавар авчрахыг баялагийн хараал хэмээн тодорхойлох боломжтой юм. Боломжит бүхий л сувгаар байгалийн баялаг нь урт хугацааны хөгжлийн туршид хараал болж болох ба хамгийн өргөн таамаглагдсан зүйл нь институцүүд ба засаглалын шинж чанар байж болзошгүй. (Франкел, 2011) Нэгэн үе ашигт малтмалын баялаг нь үнэд орсон үед тухайн орнуудын эдийн засгийн өсөлт асар өндөр байсан бол одоо уналтад орж эхэлж байна. Замби улсын эдийн засаг 1960-1990 онд асар хурдацтай өсч байсан бол олборлолт буураад, ашигт малтмал дундраад ирмэгц эдийн засаг нь хүндэрч эхэлж байна. Энэ мэт баялгийн хараалд өртсөн орнуудыг харахад 25-50 жилийн хугацаанд маш өндөр ашигтай байдаг ч хэтдээ маш сөрөг үр дагаврыг авчирсан байдаг. Манай улсын хувьд энэхүү баялгийн хараал гэх эдийн засгийн өвчнөөс сэргийлэхийн тулд төсөв, санхүү, мөнгөний бодлогодоо онцгой анхаарч, ашигт малтмалаас олсон орлогоо зөв ашиглах, ирээдүйд зориулсан хуримтлал бий болгохын чухлыг сануулсан байдаг. Гэвч сүүлийн 15 жилийн хугацаанд эдгээр зөвлөмжүүд хэрэгжсэн гэхээсээ илүүтэй баялагийн хараалын нөлөө улам л ихэссэн байна. Чухамдаа ямар сувгаар нөлөөлж буй тодорхойлож гэмээнэ хаана алдсан гэдгээ мэдэж түүнд тохирсон бодлого боловсруулах нь ач холбогдолтой юм. Энэхүү эссээний хүрээнд баялагийн хараалыг бий болгож хамгийн чухал эдийн засгийн сувгийг дурдах болно.

Голланд өвчин нь тухайн нэг улсад өрнөж буй уул, уурхайн олборлох салбарын огцом өсөлт нь тухайн эдийн засгийн бүтцийг дунд, урт хугацаанд хэрхэн өөрчилж болохыг онолын загвараар тайлбарладаг бөгөөд баялагийн хараалд хүргэх сувгуудын нэг хэмээн үзэж болно. (П. Авралт-Од, Д.Ган-Очир, 2012) Тухайлбал уул уурхайн салбарын өсөлт нэмэгдэж байгаагаас шалтгаалан хөрөнгө оруулагчдыг татах бөгөөд үр дүнд нь ажлын байр нэмэгдэж, энэ салбарын цалингийн түвшин өсөх юм. Өндөр цалингийн нөлөөгөөр салбар хооронд өндөр ур чадвартай ажиллах хүчин шилжих буюу бусад салбарын бүтээмжийг бууруулна. Өөрөөр бусад салбарыг улам л хүнд байдалд оруулах юм. Байгалийн баялаг гэдэг бол шавхагдан барагддаг нөөц тул эцсийн дүндээ нэгэнт уналтад орсон бусад салбар (аж үйлдвэрийн салбар) буцаж сэргэхэд удаан хугацаа зарцуулах юм. 2011 онд байдлаар бодит эдийн засгийн өсөлт 17.3% хүрсэний 1.5% - ийг уул уурхайн салбар бүрдүүлж байсан бөгөөд энэ нь уул уурхайн салбарын өсөлт хурдтай биш байгаа нь эдийн засагт үзүүлэх нөлөө бага байсныг илтгэж байна. Харин 2019 оны байдлаар нийт үйлдвэрлэлийн 22% ийг уул уурхайн эзэлж, боловсруулах салбар 17% -ийг эзэлж байгаа нь уул уурхайгаас хамааралтай болсон байгааг илтгэж байна.

Баялагийн хараалыг үүсгэж буй хамгийн хүчтэй нөлөөлөл бол дэлхийн зах зээл дэхь уул уурхайн түүхий эдийн үнийн өндөр хэлбэлзэлтэй байдал юм.